ועדת החקירה הפרלמנטרית בנושא הסחר בנשים, כנסת 16, פרוטוקול מספר 9, 2003-11-26 09:00

זהבה גלאון: אני רואה את הדבר הזה מאוד בחומרה, אני חושבת שיש כאן גם זלזול בעבודת הכנסת, זילות של הפיקוח הפרלמנטרי של ועדות מועדות הכנסת, יש כאן זלזול בעבודת הכנסת, יש כאן, בעיני, נסיונות להסתרה והתחמקות.

זהבה גלאון: אני הודעתי אתמול לצחי הנגבי שאם ניצב פרנקו אינו מגיע לישיבה אני עומדת על כך שאף אחד מנציגי המשרד לבטחון פנים או נציגי המשטרה, לא יופיעו לישיבות הועדה.

זהבה גלאון: הנושא הזה גם יתברר עם יו"ר הכנסת, כתבתי מכתב ליו"ר הכנסת בנושא.

זהבה גלאון: אני חושבת שלמשטרה יש מה להסתיר בענין הזה, אני חושבת שיש להם כנראה מה לא לרצות לדווח אם בכלל יש להם מה לדווח בנושא הזה.

זהבה גלאון: בעיני זה חמור פעמיים, פעם אחת מהכיוון של זלזול בעבודת הכנסת ופעם שניה זה משקף את יחסה של המשטרה לכבודם וגופם של הנשים.

זהבה גלאון: אנחנו נמצאים בשבוע המאבק באלימות נגד נשים, יחס כזה של המשטרה בעיני הוא יחס מזלזל ובוטה גם כלפי אותם נשים.

זהבה גלאון: אני חושבת שבלי לשים דגש גם על המאבק הכלכלי על כל היבטיו, מבלי להכות את הסוחרים בכיסם, המאבק של המשרד לבטחון פנים יוצא חסר ואנחנו נשמח לשמוע ממך עו"ד שפר סקירה ואחר כך אני מניחה שאנחנו נשמע התייחסויות ונשאל שאלות.

יהודה שפר: התפיסה הקרימינולוגית החדשה הזאת מתייחסת לשני היבטים שצריך לדבר עליהם.

יהודה שפר: אחד זה אמצעי להקטנת המוטיבציה של העבריין, אם המוטיבציה היא כסף אז נתפוס את הכסף.

יהודה שפר: השני, זאת הדרך האפקטיבית היחידה, כפי שגילו האמריקאים, להילחם בפשיעה המאורגנת.

יהודה שפר: אנשים שהמשטרה תופסת הם האנשים הקטנים, האם האנשים שמבצעים את פשעי הרחוב, יש אנשים שמושכים בחוטים מלמעלה, מסביב והדרך היחידה להגיע לאותם חברים בפשיעה המאורגנת, להגיע למעגל השני של האנשים היא בחקירות שהמוטיבציה שלהם היא עקוב אחרי הכסף ותברר לאן הכסף הולך.

יהודה שפר: בנושא של סחר בנשים לא נעשה כמעט דבר בהיבט הכלכלי בארץ.

יהודה שפר: מבחינת העיקרון, יש חשיבה שונה שצריך להתחיל לחשוב עליה וזה גם ברמת המשטרה, זה גם ברמת הפרקליטות, אני יודע שבפרקליטות גם עדנה ארבל פרקליטת המדינה וגם המשנה לפרקליטת המדינה נאווה בן אור מאוד מודעות לנושא של הלבנת הון והם מאוד מקדמות אותו בעבודה מול המשטרה, אבל יש שינוי תפיסה שצריך לעשות.

יהודה שפר: קודם כל שלכסף יש ריח, שהמרדף אחרי הכסף הוא חשוב לא פחות מתפיסת העבריין.

יהודה שפר: היום המשטרה נמדדת, ואולי גם הפרקליטות, וזה גם הנתונים שמציגים לכם בועדה לפי מה שראיתי בפרוטוקולים שקראתי, כמה אנשים נעצרו, כמה אנשים הועמדו לדין, שמעתי את יו"ר הועדה מדברת על החמרת הענישה, אני לא מזלזל בדברים האלה, אני אישית לא משוכנע בקשר הסיבתי שבינם לבין צמצום הפשיעה אבל זה נושא לשיחה אחרת.

יהודה שפר: אני מציג נדבך נוסף שאותו אני רוצה לקדם והוא אומר שלרדוף אחרי הכסף חשוב לא פחות מאשר לרדוף אחרי העבריין.

יהודה שפר: הדרך לעשות את זה, הדרך שמציע חוק איסור הלבנת הון, פגיעה מסויימת במבנים משפטיים קיימים, מעורבות של הסקטור הפרטי בדיווחים לרשות לאיסור הלבנת הון, פגיעה מסויימת בפרטיות, פגיעה במבנים משפטיים מסויימים, נאמנות, עד אוגוסט כל האנשים בישראל היו צריכים להצהיר עבור מי הם מנהלים חשבונות בנקים, אני לא תמים לחשוב שסוחרי נשים או סוחרי סמים או אנשי קש שלהם הצהירו במסגרת הפעולה הזאת שהם מנהלים חשבון עבור סוחרי נשים, אני מניח שהם שיקרו לבנק או לא הגישו את הטופס, אבל כאשר תתנהל חקירה משטרתית בכיוון כזה היום אפשר לתפוס את אותו אדם ולשלול ממנו את תום הלב, הוא כבר לא יכול לטעון לא ידעתי עבור מי אני מנהל את החשבון.

יהודה שפר: הוא נדרש להצהיר עבור מי הוא מנהל את החשבון ואם הוא לא עושה את זה זה מקרב אותו יותר למעגל העברייני.

יהודה שפר: אז יש כלים היום בחוק איסור הלבנת הון להתמודד עם הענין.

יהודה שפר: חוק איסור הלבנת הון כלל כאחת מעבירות המקור שלו את סעיף 203 א' לחוק העונשין, סחר בבני אדם, וזה מאפשר פירות, רכוש שהופק מהעבירה הזאת לראות אותו כהלבנת הון, כמובן בהימלא התנאים של סעיף 3 ו4- לחוק איסור הלבנת הון.

יהודה שפר: הסעיף עצמו, עבירת המקור עצמה מנוסחת בצורה מאוד רחבה, זה המוכר או הקונה אדם להעסקתו בזנות או המתווך למכירה או לקניה כאמור, וכשאני מנסה להחיל את זה על מגוון המצבים זה מאפשר לנו את כל אחד מהאנשים בשרשרת של הפקת הרווח עקב מכירתו או תיווך במישרין או בעקיפין למכירתו של אדם, זה מאפשר לנו משם להתחיל את המעקב אחרי הכסף.

יהודה שפר: אני מזכיר שעפ"י סעיפים 3 ו4- לחוק איסור הלבנת הון כל פעולה להסתרת הרווחים מהתעשייה הזאת וכל פעולה ברכוש שמקורו בעבירות האלה בידיעה שמקורו בתעשייה הזאת, הם עבירות פליליות שעונשן עשר שנות מאסר ושניתן לחלט את הכסף.

יהודה שפר: יש לנו פה אלמנט כפול, ניתן להחמיר את הענישה בצורה משמעותית רק ע"י הצמדת עבירה של פעולה ברכוש ורק לשם הדוגמה, פעולה ברכוש כוללת גם אחזקה, כלומר אם אפילו רק האדם שקנה את האישה מחזיק את הכסף בבנק, האחזקה עצמה יכולה להוסיף, גם עצם ההחדרה שלו למערכת הפיננסית יכולה להיות דבר שלכשעצמו מוסיף עוד עשר שנות מאסר.

יהודה שפר: גם אם לא נצליח להתחקות אחר הכסף עצם ההתחלה של ההתמקדות גם בעבירה הזאת יכול להוסיף מימד של החמרת ענישה באותם מקרים שמתקיימות העובדות ויש לנו פה מעגל רחב של מתפרנסים, זה כולל את העיתונות, כולל את כל מי שמסביב, אני חושב שההפעלה של החוק היא מאוד לא פשוטה.

יהודה שפר: אני לא בא לטעון שיש כאן איזה שפן שרק צריך לשלוף אותו, יושבים כאן נציגים של משרד המשפטים שעמלים איתנו על התקנת התקנות ותיקון החוקים, החוק מאוד מסובך ומורכב, הוא קשה ליישום.

יהודה שפר: עיינתי בפרוטוקול של שנה שעברה וראיתי שנכח בישיבה דאז תת ניצב פורטוגל ודובר על העברת רשימות שחורות של סוחרי נשים אלינו, הרשימות האלה עוד לא הועברו, הובטח מספר פעמים שיועברו, מבדיקה שערכתי אני יודע שלא חולט עד היום שקל אחד בנושא סחר בנשים.

יהודה שפר: המשטרה עושה הרבה, אני לא רוצה שתתקבל תמונה לא נכונה, המשטרה עושה הרבה בתחום הלבנת הון, מונו קציני הלבנת הון ביחידות, אנחנו עובדים בשיתוף פעולה מצויין עם המשטרה בהרבה תחומים, זה תהליך איטי של הטמעת הנושא במשטרה וקידומו ואני אופטימי לגבי העתיד של שיתוף הפעולה שלנו עם המשטרה, אבל בנושא הספציפי הזה נדמה לי שלא נעשה מספיק ויש פה בהחלט דוגמה לעבירה כלכלית שהמניע שלה הוא כלכלי שלא נעשה נסיון רציני לטפל במניע.

יהודה שפר: עדיין אנשים מתעשרים, כסף רב מאוד בישראל, מליונים רבים ואולי מאות מליונים מתעשיית הסחר בנשים והסרסרות בכלל.

יהודה שפר: אנחנו ברשות מקבלים היום סדר גודל של 120 אלף דיווחים בשנה על כל פעולה במזומן מעל 200 אלף ש"ח.

יהודה שפר: החל מ1.1.04- אנחנו נתחיל לקבל כל פעולה במזומן, דיווח על כל הפקדה או משיכה במזומן של 50 אלף ש"ח.

יהודה שפר: אנחנו מקבלים כאלף דיווחים על פעולות בלתי רגילות שהבנקים מדווחים לנו עליהם כפעולות שנראות בעיניהם בלתי רגילות, אני חושב שהמידע הזה בהגדרה וודאי מכיל מידע שקשור איכשהו לתעשייה הזאת וכל מה שצריך לעשות הוא לשפר את שיתוף הפעולה עם המשטרה כדי שנוכל יחד איתם וכדי שהם יוכלו בכלים החקירתיים שיש להם לשפר את המאבק בסחר בנשים דרך הכלי הזה של הלבנת הון.

זהבה גלאון: כיוון שנציגות המשטרה איננה כאן, בעיני זה אחד הדברים היותר חמורים שקרו בישיבה הזאת היום ונראה לי שלא במקרה, לאור הנתונים שאני שומעת ממך שמשטרת ישראל אינה מעבירה רשימות לרשות להלבנת הון, שלא חולט שקל אחד, שאין רשימות של יעדים מודיעיניים, אני חושבת שלא במקרה משטרת ישראל בחרה לא לשלוח לכאן את הנציגות הבכירה שלה שאמונה על הנושא.

יהודה שפר: רק להבהרה, העברת רשימות שחורות, יש דרך ממוסדת להעברת חומר בין הרשות למשטרה, מוסדרת בחוק, עפ"י בקשות מנומקות שהמשטרה מעבירה לנו לגבי אנשים שיש לגביהם חשדות.

יהודה שפר: זה לא סתם רשימות בעלמא, וכמובן שכשאני אומר להעביר רשימות שחורות אני מתכוון לפעולה עפ"י חוק.

נעמי לבנקרון: לגבי המשטרה, אני מבינה שיש חוסר נכונות או חוסר אפשרות לשתף פעולה.

נעמי לבנקרון: אנחנו פועלים בהוסטל שבו נמצאות עדות התביעה ויש לנו פחות או יותר את הרשימות של האנשים, הסוחרים, הפרקליטים ויחידות המשטרה הרלוונטיות, כך שאם תרצו אז נשמח להעביר גם את האינפורמציה הזאת.

יהודה שפר: כל מידע שיזרום מגוף מודיעין כזה אלינו אנחנו כמובן מטפלים בו וזורם מידע כזה, יש הרבה חילופי מידע, הרבה פעמים אנחנו לא יודעים מה עבירת המקור, מדובר בפעולות הלבנה שאנחנו לא יודעים מה עבירת המקור, מעבירים את המידע למשטרה ושם נוצר הקשר עם עבירת המקור.

יהודה שפר: כדי להתחבר ספציפית לנושא של סחר בנשים אנחנו צריכים מיקוד של המשטרה ביעדים ובאנשים שעוסקים בתחום כדי שנוכל לבדוק את המערך הפיננסי שלהם ולנסות להתחקות אחרי הכסף.

זהבה גלאון: לדעתי הבעיה אינה עם שיפורים בחוק, שזה כמובן תמיד רק מועיל, הבעיה אינה כרגע ממה שאני מתרשמת, החוק במתכונתו הנוכחית מאפשר להעביר רשימות, החוק מאפשר לחלטר, המשטרה לא עשתה כלום.

זהבה גלאון: אין ספק שהנושא של המאבק הפיננסי מהאספקטים של הלבנת הון צריך לקבל משקל יותר גדול.

זהבה גלאון: אני אומרת את זה גם אחרי ששמעתי אותך.

זהבה גלאון: הנושא הזה צריך לקבל משקל הרבה יותר גדול גם של עבודת הועדה בכל מיני רבדים, גם מול המשטרה.

זהבה גלאון: אני לא אחזור שוב על הביקורת שהיתה לי על משטרת ישראל, היא הושמעה, הובנה והיא גם תועבר הלאה.

זהבה גלאון: אני מקבלת את ההצעה של חברת הכנסת סולודקין, לדעתי אנחנו צריכים לקיים ישיבה על איך אנחנו מתקדמים בנושא הזה.